Indsamlingen har også gjort indtryk på Mathilde Mølgaard. Ingen af de to ryger selv, men fundene giver alligevel anledning til at tænke sig om en ekstra gang.

- Når man selv har været ude og samle det op og set, hvor store mængder der er, så føler man også et øget ansvar for, at det ikke skal være en selv, der udleder det. Det er der, man skal gøre en forskel på individniveau, siger hun.

- Man fralægger sig sit ansvar, når man smider et cigaretskod fra sig, og det er noget, vi skal være opmærksomme på, lyder det fra Caroline Justesen.

Fastfood-emballage ud ad vinduet

Også i de yngre klasser har indsamlingen sat spor.

Sofie Munkholt Jensen fra 6. klasse på Toftegårdsskolen i Jerslev ved Brønderslev fandt med sine klassekammerater en anden stor plastsynder.

- Vi fandt rigtig meget fastfood-emballage og forskellige poser som slikposer og bæreposer, som folk nok bare havde smidt ud ad vinduet, fordi de ikke lige havde plads i bilen, fortæller hun.

- Jeg forstår ikke, hvorfor de gør det. Man kan jo bare tage det med hjem og smide det i affaldsspanden derhjemme, så det ikke går ud over vores natur.

Man tænker, at der i en by som Jerslev ikke kan være ret meget plastikaffald, men det var jo utroligt store mængder, vi kunne finde. Peter Bronton From, lærer

Hos lærerne på skolen er oplevelsen den samme.

Selv i vores helt nære, lokale miljø er plastaffaldet et stort problem, konkluderer underviser Peter Bronton From.

- Man tænker, at der i en by som Jerslev ikke kan være ret meget plastikaffald, men det var jo utroligt store mængder, vi kunne finde. Det er faktisk lidt chokerende, at vi kunne finde så meget på den halvanden time, vi samlede ind, siger han.

Engangsplastik fylder meget

Resultaterne fra Masseeksperiment 2019, som affaldsindsamlingen er en del af, skal nu bruges til at gøre alle klogere på, hvordan vores vaner påvirker naturen, og at finde ud af, hvad man måske kan gøre ved problemet.

Når det for eksempel er relevant at undersøge, hvor mange cigaretskod, der ligger i naturen, skyldes det ikke alene, at de indeholder plastik, men at de også kan være farlige for vores miljø på andre måder, fortæller lektor Kristian Syberg.

- Når man ryger en cigaret, så sætter der sig kræftfremkaldende og giftige kemikalier i filteret. Så når man smider et skod i naturen, er det ikke bare plastik, men plastik med giftige kemikalier, siger han.